**=================================================================**

**DOM ZDRAVLJA KARLOVAČKE ŽUPANIJE**

**P R A V I L N I K**

**o unutarnjoj organizaciji i sistematizaciji radnih mjesta**

**Doma zdravlja Karlovačke županije**

**Karlovac, srpanj 2025.**

**================================================================**

Na temelju članka 26. i 27. Zakona o radu (NN [93/14](https://www.zakon.hr/cms.htm?id=26185), [127/17](https://www.zakon.hr/cms.htm?id=26183), [98/19](https://www.zakon.hr/cms.htm?id=40775), [151/22](https://www.zakon.hr/cms.htm?id=55102), [46/23](https://www.zakon.hr/cms.htm?id=60619), [64/23](https://www.zakon.hr/cms.htm?id=57139)) i članka 19. i 42. Statuta Doma zdravlja Karlovačke županije, Upravno vijeće Doma zdravlja Karlovačke županije nakon izvršenog savjetovanja sa Radničkim vijećem, na 11. sjednici održanoj dana 23. srpnja 2025. godine donijelo je sljedeći

**P R A V I L N I K**

**O UNUTARNJOJ ORGANIZACIJI I SISTEMATIZACIJI RADNIH MJESTA**

**DOMA ZDRAVLJA KARLOVAČKE ŽUPANIJE**

**I OPĆE ODREDBE**

Članak 1.

(1) Ovim Pravilnikom uređuje se unutarnji ustroj Doma zdravlja Karlovačke županije (nastavno: Dom zdravlja), poslovi odnosno radna mjesta i njihova sistematizacija, posebni uvjeti koje radnik treba ispunjavati za zasnivanje radnog odnosa, broj izvršitelja na pojedinim poslovima odnosno radnim mjestima i druga pitanja u svezi s tom materijom.

Članak 2.

(1) Izrazi koji se za fizičke osobe u ovom Pravilniku koriste u muškom, odnosno u ženskom rodu, su neutralni i odnose se na osobe i muškog i ženskog spola.

**II UNUTARNJI USTROJ DOMA ZDRAVLJA**

Članak 3.

(1) Unutarnji ustroj Doma zdravlja i poslovi koji se obavljaju u Domu zdravlja uređuju se ovim Pravilnikom sukladno odredbama Statuta Doma zdravlja i u okviru djelatnosti upisane u sudski registar.

(2) U Domu zdravlja obavljaju se zdravstveni i nezdravstveni poslovi na radnim mjestima utvrđenim ovim Pravilnikom.

(3) Naziv djelatnosti, organizacijskih jedinica te uvjeti koje radnik treba ispunjavati za zasnivanje radnog odnosa, broj izvršitelja na pojedinim poslovima odnosno radnim mjestima te opis poslova pojedinog radnog mjesta, utvrđeni su u Privitku br. 1. i 2. koji su sastavni dio ovog Pravilnika.

Članak 4.

(1) U Domu zdravlja utvrđuju se sljedeće organizacijske jedinice koje čine unutarnji ustroj i unutar kojih se obavljaju stručno-administrativni i ostali pomoćni poslovi te navedene zdravstvene djelatnosti:

1. Ured ravnatelja

2. Služba zdravstvene djelatnosti

2.1. Djelatnost opće/obiteljske medicine,

2.2. Odsjek patronažne zdravstvene zaštite,

2.3. Djelatnost zdravstvene zaštite predškolske djece,

2.4. Djelatnost dentalne zdravstvene zaštite,

2.5. Djelatnost zdravstvene zaštite žena,

2.6. Djelatnost palijativne skrbi,

2.7. Djelatnost specijalističko konzilijarne zdravstvene zaštite – radiološka dijagnostika-

snimanje zubi,

2.8. Djelatnost specijalističko konzilijarne zdravstvene zaštite – ortodoncija

2.9. Odsjek za zdravstvene djelatnosti u Vojniću

2.9.1. Djelatnost patronažne zdravstvene zaštite

3. Služba zajedničkih poslova

3.1. Odjel za ekonomsko-financijske poslove

3.2. Odjel za pravne, kadrovske i opće poslove

3.2.1. Odsjek za javnu nabavu, zaštitu na radu i tehničke poslove

3.2.1.1. Pododsjek za javnu nabavu i tehničke poslove

4. Organizacijska jedinica Duga Resa

4.1. Odsjek za zdravstvene djelatnosti

4.1.1. Djelatnost patronažne zdravstvene zaštite

4.1.2. Djelatnost opće/obiteljske medicine

4.1.3. Djelatnost dentalne zdravstvene zaštite

5. Organizacijska jedinica Ogulin

5.1.Odsjek za zdravstvene djelatnosti

5.1.1. Djelatnost patronažne zdravstvene zaštite

5.1.2. Djelatnost opće/obiteljske medicine

5.1.3. Djelatnost zdravstvene zaštite predškolske djece

5.1.4. Djelatnost dentalne zdravstvene zaštite

5.1.5. Djelatnost zdravstvene zaštite žena

5.1.6. Djelatnost medicine rada i sporta

5.1.7. Djelatnost specijalističko konzilijarne zdravstvene zaštite – ortodoncija

5.1.8. Dentalni laboratorij

6. Organizacijska jedinica Slunj

6.1. Odsjek za zdravstvene djelatnosti

6.1.1. Djelatnost patronažne zdravstvene zaštite

6.1.2. Djelatnost opće/obiteljske medicine

6.1.3. Djelatnost zdravstvene zaštite predškolske djece

6.1.4. Djelatnost dentalne zdravstvene zaštite

6.1.5. Djelatnost zdravstvene zaštite žena

6.1.6. Djelatnost specijalističko konzilijarne zdravstvene zaštite – radiološka dijagnostika-

snimanje zubi,

6.1.7. Dentalni laboratorij

6.1.8. Djelatnost fizikalne medicine i rehabilitacije

7. Organizacijska jedinica Ozalj

7.1. Odsjek za zdravstvene djelatnosti

7.1.1. Djelatnost patronažne zdravstvene zaštite

7.1.2. Djelatnost opće/obiteljske medicine

7.1.3. Djelatnost zdravstvene zaštite predškolske djece

7.1.4. Djelatnost dentalne zdravstvene zaštite

7.1.5. Djelatnost zdravstvene zaštite žena

7.1.6. Medicinsko-biokemijski laboratorij

7.1.7. Djelatnost fizikalne medicine i rehabilitacije

7.1.8. Djelatnost radiologije

7.1.9.Djelatnost oftamologije

7.1.10. Ljekarnička djelatnost

7.1.11. Djelatnost zdravstvenog turizma

Članak 5.

(1) Radna mjesta utvrđena ovim Pravilnikom osnova su za utvrđivanje odredaba pojedinog ugovora o radu glede naziva, naravi ili vrste rada na koju se radnik zapošljava, te za prosudbu radnikove obveze u obavljanju posla i naputka poslodavca u svezi s tim poslom.

**III POSLOVI ODNOSNO RADNA MJESTA I UVJETI ZA NJIHOVO OBAVLJANJE**

Članak 6.

(1) Skup istih ili sličnih poslova na kojima radi jedan ili više izvršitelja označava se radnim mjestom.

(2) Radno mjesto ima svoj naziv.

Članak 7.

(1) Poslove radnog mjesta mogu obavljati radnici koji ispunjavaju uvjete radnog mjesta sukladno odredbama ovog Pravilnika.

(2) Ako je za obavljanje poslova istog radnog mjesta predviđeno više izvršitelja, ti izvršitelji obavljaju poslove po rasporedu i na način kako to odredi voditelj organizacijske jedinice odnosno druga ovlaštena osoba.

Članak 8.

(1) Pored općih uvjeta utvrđenih Zakonom, za obavljanje poslova utvrđuju se posebni uvjeti kojima djelatnik mora udovoljavati za njihovo obavljanje.

(2) Ovisno o vrsti poslova odnosno radnom mjestu, kao posebni uvjeti utvrđuju se:

- stručna sprema,

- potrebno radno iskustvo, odnosno vrijeme provedeno na radu,

- posebna znanja i ispiti potrebni za uspješno obavljanje poslova,

- posebna zdravstvena sposobnost,

i drugi uvjeti navedeni u ovom Pravilniku.

Članak 9.

(1) Pod stručnom spremom podrazumijeva se stupanj obrazovanja stečen školovanjem u obrazovnoj ustanovi svladavanjem određenog i odobrenog programa obrazovanja.

(2) Pod posebnim znanjima i vještinama smatraju se ona znanja i vještine koja su potrebna radi uspješnog i potpunog obavljanja posla (znanje stranoga jezika, poznavanje rada na računalu, poznavanje daktilografije, osposobljenost zdravstvenih zaposlenika za rad i sl.).

(3) Specijalnost i poseban stručni ispit kao uvjet za obavljanje poslova i radnih zadataka, obvezan je kad je propisan Zakonom ili ovim Pravilnikom (primjerice stručni ispit).

Članak 10.

(1) Ako se kao uvjet za obavljanje određenih poslova po ovom Pravilniku zahtjeva, pored stručne spreme određene struke ili smjera i položen stručni ispit, onda se pod time podrazumijeva stručni ispit položen poslije provedenog pripravničkog staža, sukladno zakonu.

(2) Ako je za obavljanje određenih poslova kao uvjet utvrđeno radno iskustvo, pod radnim iskustvom se podrazumijeva rad nakon potrebne završene naobrazbe, na istim ili sličnim poslovima, u određenom trajanju.

Članak 11.

(1) Ako je za obavljanje određenih poslova za zdravstvenog radnika posebnim zakonom predviđen kao uvjet za njihovo obavljanje odobrenje za samostalan rad nadležne komore, svi radnici koji obavljaju te poslove u obvezi su isto ishoditi u zakonom utvrđenom roku, odnosno prigodom raspisivanja oglasa za prijam u radni odnos, odobrenje za samostalan rad utvrđuje se kao uvjet za zasnivanje radnog odnosa.

Članak 12.

(1) Radnici su dužni, po potrebi, obavljati rad u dežurstvu i pripravnosti i rad po pozivu te su dužni raditi, po potrebi, u smjenskom radu.

Članak 13.

(1) Za radnike - invalide rada i radnike kod kojih postoji neposredna opasnost od nastanka invalidnosti, utvrđena odlukom nadležnog tijela, utvrdit će se posebna radna mjesta.

Članak 14.

(1) Zdravstveni radnici dužni su se u svome radu pridržavati kodeksa medicinske etike zdravstvenih radnika i humano se odnositi prema pacijentima.

(2) Svi radnici Doma zdravlja dužni su:

* čuvati, održavati i racionalno koristiti sredstva rada s kojima rade i za koje su odgovorni,
* stručno se usavršavati i prenositi stručna znanja i iskustva na radnike s kojima radi,
* čuvati poslovnu/službenu tajnu i pridržavati se pravila kućnog reda,
* ukoliko radno mjesto zahtijeva uporabu računala, svaki radnik je obvezan poznavati osnovni i korisnički program,
* pridržavati se pravila zaštite na radu i zaštite od požara i pristupiti procesu rada u skladu s pravilima za rad na siguran način te u skladu s pravilima protupožarne zaštite,
* za vrijeme obavljanja poslova pružanja zdravstvene zaštite, radnici koji obavljaju manje složene poslove neposredno su, za stručno obavljanje svojih poslova, odgovorni radniku koji u zdravstvenom timu obavlja složenije poslove,
* svi radnici za svoj rad odgovorni su neposrednom rukovoditelju i ravnatelju.

Članak 15.

(1) Za obavljanje grupe poslova i radnih zadataka ne može se trajno rasporediti više izvršitelja nego što je predviđeno Planom kadrova za tekuću godinu.

(2) Izuzetno, za obavljanje određene grupe poslova može se privremeno rasporediti više izvršitelja, samo u slučaju zamjenjivanja odsutnog radnika ili u slučaju raspoređivanja tehnološkog ili ekonomskog viška radnika nastalog zbog statusnih promjena, te kada to izuzetno zahtijeva organizacija rada i kada se proces rada ne bi mogao organizirati bez privremenog rasporeda.

Članak 16.

(1) Pomoćnici ravnatelja imenuju se na način propisan Statutom.

(2) Za radna mjesta voditelja organizacijskih jedinica zaključuje se ugovor o radu.

**IV PRIJELAZNE I ZAVRŠNE ODREDBE**

Članak 17.

1. Radnicima koji na dan stupanja na snagu ovog Pravilnika imaju sklopljene ugovore o radu kod Doma zdravlja, ponudit će se ugovori o radu sukladno ovom Pravilniku i drugim aktima Doma zdravlja u roku od 60 dana od dana stupanja na snagu ovoga Pravilnika**.**

Članak 18.

(1) Sastavni dio ovog Pravilnika čini:

1. Privitak br. 1. - Tabelarni prikaz radnih mjesta, koji sadrži naziv radnog mjesta, oznaku radnog mjesta prema Uredbi o nazivima radnih mjesta, uvjetima za raspored i koeficijentima za obračun plaće u javnim službama, uvjete za obavljanje poslova pojedinog radnog mjesta i broj izvršitelja na pojedinom radnom mjestu.
2. Privitak br. 2. - Opis poslova pojedinih radnih mjesta, koji sadrži naziv radnog mjesta i opis i popis poslova svakog pojedinog radnog mjesta.

Članak 19.

(1) Stupanjem na snagu i primjenom ovog Pravilnika prestaje važiti Pravilnik o unutarnjem ustroju i sistematizaciji radnih mjesta Doma zdravlja Karlovac, Broj: 12-1431/16 od 15. studenog 2016. godine sa svim naknadno usvojenim izmjenama i dopunama do dana donošenja ovoga Pravilnika, Pravilnik o unutarnjoj organizaciji i sistematizaciji radnih mjesta Doma zdravlja Slunj, Broj: 295/2012 od 05.10.2012. godine sa svim naknadno usvojenim izmjenama i dopunama do dana donošenja ovoga Pravilnika, Pravilnik o unutarnjoj organizaciji i sistematizaciji radnih mjesta Doma zdravlja Duga Resa -01-577/01/2015, od 23.09.2015. godine sa svim naknadno usvojenim izmjenama i dopunama do dana donošenja ovoga Pravilnika, Pravilnik o unutarnjoj organizaciji i sistematizaciji radnih mjesta u Domu zdravlja Ozalj UrBroj: 01-595/1-2024. od 28.08.2024. godine, Pravilnik o unutarnjoj organizaciji i sistematizaciji radnih mjesta u Domu zdravlja Ogulin, broj: 01-3/21 od 29.06.2001. godine sa svim naknadno usvojenim izmjenama i dopunama do dana donošenja ovoga Pravilnika, te Pravilnik o unutarnjoj organizaciji i sistematizaciji radnih mjesta Doma zdravlja Vojnić Urbroj: 01/1-211/2024-3 od 30.8.2024. godine.

Članak 20.

(1) Ovaj Pravilnik stupa na snagu osmog dana od dana objave na oglasnoj ploči Doma zdravlja Karlovačke županije.

(1) Pravilnik se objavljuje na način propisan pravilnikom ministra nadležnog za rad.

Broj: 12-923/25

Karlovac, 23.07.2025. godine

**PREDSJEDNIK UPRAVNOG VIJEĆA**

**Marin Požega, mag. oec.**

Potvrđuje se da je ovaj Pravilnik objavljen na oglasnoj ploči Doma zdravlja Karlovačke županije dana 25.07.2025. godine i da je stupio na snagu dana 2.08.2025. godine.

**RAVNATELJICA**

**Marija Jelkovac, dipl. iur.**